**Paskaidrojuma raksts**

**Rīgas domes 202\_. gada ­\_\_. \_\_\_\_\_\_\_ saistošajiem noteikumiem Nr. RD-\_\_-\_\_- sn**

**“****Par kultūrvēsturiskās vērtības noteikšanu vēsturiskām būvēm un vēsturiskiem apstādījumiem Rīgas valstspilsētas pašvaldības teritorijā”**

|  |
| --- |
| **1. Mērķi un nepieciešamības pamatojums, tostarp raksturojot iespējamās alternatīvas, kas neparedz tiesiskā regulējuma izstrādi.**  Saskaņā ar Eiropas Padomes Vispārējo konvenciju par kultūras mantojuma vērtību sabiedrībai kultūras mantojums sastāv no uzkrātu resursu kopuma, kas saņemti mantojumā no pagātnes un, neatkarīgi no piederības, indivīdu un sabiedrības uztverē tiek uzskatīti par vērtību, pārliecības, zināšanu, tradīciju atspoguļotājiem un paudējiem. Tas ietver arī vidi, kas, laikam ejot, izveidojusies cilvēku un vietu mijiedarbībā.  Kā atzīts jau Rīgas kultūrvēsturisko teritoriju tematiskajā plānojumā (2016), virkne kultūrvēsturiski vērtīgu objektu un teritoriju atrodas ārpus apbūves aizsardzības zonu robežām, kuru aizsardzībai nav piešķirts īpašs statuss, bet kuru saglabāšana ir būtiska pilsētas kultūrvēsturiskās vērtības uzturēšanai. Apzinoties nepieciešamību saglabāt kultūras mantojumu nākamajām paaudzēm, Rīgas teritorijas plānojumam ir jākalpo kā vienam no instrumentiem tā aizsardzībai, uzturēšanai un attīstībai. Savukārt, lai precizētu aizsargājamās vērtības apbūves aizsardzības teritorijās, jaunajā Rīgas teritorijas plānojumā iekļaujams kultūrvēsturiski vērtīgo objektu saraksts ar sākotnējo kultūrvēsturiskās vērtības novērtējumu.  Šobrīd rīcību ar vēsturisko apbūvi un vēsturiskajiem apstādījumiem Rīgas valstspilsētas pašvaldības teritorijā nosaka Rīgas teritorijas plānojums (apstiprināts ar Rīgas domes 15.12.2021. saistošajiem noteikumiem Nr. 103 “Rīgas teritorijas izmantošanas un apbūves saistošie noteikumi”), tostarp, ka minēto objektu kultūrvēsturisko vērtību nosaka pašvaldība, pamatojoties uz pašvaldības saistošajiem noteikumiem par kultūrvēsturiskās vērtības noteikšanu būvēm un apstādījumiem.  Izstrādātie saistošie noteikumi (turpmāk – Noteikumi) nosaka kultūrvēsturiskās vērtības noteikšanas kārtību vēsturiskām būvēm un vēsturiskiem apstādījumiem, kas nav iekļauti valsts aizsargājamo kultūras pieminekļu sarakstā un atrodas Rīgas valstspilsētas pašvaldības teritorijā ārpus Rīgas vēsturiskā centra (Apvienoto Nāciju Izglītības, zinātnes un kultūras organizācijas [UNESCO] Pasaules kultūras un dabas mantojuma objekts (aizsardzības Nr.852)) un tā aizsardzības zonas teritorijas un ir vecāki par 50 gadiem (turpmāk – Mantojuma objekti).  Rīgas teritorijas plānojums un Noteikumi risina praksē identificēto problēmu par tādu vēsturiskās apbūves un vēsturisko apstādījumu apzināšanu un saglabāšanu, kam nav noteikts nekāds aizsardzības statuss un kas līdz Rīgas teritorijas plānojuma piemērošanas uzsākšanai tika pakļauti iznīcināšanai.  Ar Noteikumiem tiek ieviests mehānisms, ka pirms konkrēta attīstības priekšlikuma izstrādes nekustamā īpašuma īpašnieks vai tā pilnvarotā persona savlaicīgi var uzzināt pašvaldības prasības vēsturiskās apbūves saglabāšanai un attīstībai, tādējādi mazinot gadījumu skaitu, kad pašvaldības prasības konkrēta objekta izmantošanai tiek uzzinātas tikai tad, kad jau izstrādāta iecere.  Vērtēšanu veic Rīgas valstspilsētas pašvaldības Pilsētas attīstības departamenta (turpmāk – Departaments) Kultūrvēsturiskā mantojuma saglabāšanas birojs un tās rezultātu Departamentam ir jāņem vērā, izvērtējot attīstības priekšlikumus un būvju pārveidošanas dokumentāciju. Vērtēšana var tikt uzsākta gan pirms attīstības priekšlikuma izstrādes, gan tad, kad Departamentā jau ir iesniegta būvniecības iecere, gan paredzēts veikt vērtēšanu pēc Departamenta iniciatīvas. Mantojuma objektu vērtēšana jāuzsāk visos gadījumos pirms būvniecības uzsākšanas, izņemot gadījumos, kad padomju laika tipveida objektiem netiek skarts ārējais veidols.  Vērtēšanas rezultātā nekustamā īpašuma īpašniekam tiek izdots administratīvais akts, kurā noteikts Mantojuma objekta kultūrvēsturiskās vērtības līmenis, līmeņa pamatojums, vērtību veidojošie elementi, saglabājamās vērtības un prasības/nosacījumi rīcībai ar objektu.  Departamenta izdotais administratīvai akts ir pielīdzināms Ministru kabineta 19.08.2014. noteikumos Nr. 500 “Vispārīgie būvnoteikumi” minētajiem īpašajiem noteikumiem un tas izdodams, izmantojot Būvniecības informācijas sistēmu. Aktā norādāms, vai nepieciešams saņemt papildu būvniecības ieceres skaņojumu. |
| **2. Fiskālā ietekme uz pašvaldības budžetu, iekļaujot attiecīgus aprēķinus.**  Ieteikmes uz pašvaldības budžetu nav. |
| **3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci (aktuālā situācija, prognozes tirgū un atbilstība brīvai un godīgai konkurencei).**  Mantojuma objektu vērtības līmeņa noteikšana pirms būvniecības ieceres izstrādāšanas rada skaidrus priekšnosacījumus nekustamā īpašuma attīstībai, savukārt Mantojuma objektu apzināšana, saglabāšana un integrēšana saglabā pagātnes liecības, vairo pilsētvides daudzveidību un uzlabo vides kvalitāti. |
| **4. Ietekme uz administratīvajām procedūrām un to izmaksām gan attiecībā uz saimnieciskās darbības veicējiem, gan fiziskajām personām un nevalstiskā sektora organizācijām, gan budžeta finansētām institūcijām.**  Mantojuma objekta vērtēšana ir papildu procedūra pirms būvniecības ieceres akceptēšanas. Būvniecības ierosinātājam ir jānodrošina objekta arhitektoniski mākslinieciskās inventarizācijas vai fotofiksācijas un būves tehniskās apsekošanas veikšana, kas radīs papildu izmaksas. |
| **5. Ietekme uz pašvaldības funkcijām un cilvēkresursiem.**  Noteikumu izpildei nav nepieciešams veidot jaunas pašvaldības institūcijas, darba vietas vai paplašināt esošo institūciju kompetenci. |
| **6. Izpildes nodrošināšana**  Noteikumu izpildi nodrošina Departaments. |
| **7. Prasību un izmaksu samērīgums pret ieguvumiem, ko sniedz mērķa sasniegšana.**  Noteikumi ir atbilstoši iecerētā mērķa sasniegšanas nodrošināšanai – Rīgas valstspilsētas pašvaldības teritorijā esošo Mantojuma objektu apzināšana ar mērķi attīstīt kvalitatīvu pilsētvidi, kas respektētu vēsturisko un vienlaicīgi dotu iespēju attīstīt mūsdienīgo, izvirzot skaidrus nosacījumus esošā neapzinātā mantojuma pārveidošanai. Tādējādi tiktu sasniegts Rīgas teritorijas plānojumā, Eiropas Padomes Vispārējā konvencijā par kultūras mantojuma vērtību sabiedrībai, konvencijā Eiropas arhitektūras mantojuma aizsardzībai, Satversmes 115. pantā, Teritorijas attīstības plānošanas likumā noteiktais par vēsturisko liecību saglabāšanu.  Pašvaldības izraudzītie līdzekļi ir leģitīmi un rīcība ir atbilstoša augstāka juridiskā spēka tiesību normām. |
| **8. Izstrādes gaitā veiktās konsultācijas ar privātpersonām un institūcijām, tostarp sabiedrības viedokļa noskaidrošanā gūtā informācija.**  Rīkota Noteikumu prezentācija, piedaloties Nekustamā īpašuma attīstītāju alianses un apkaimju biedrību pārstāvjiem.  Noteikumu projekts laikā no *2023. gada \_\_. novembra* četras nedēļas publicēts pašvaldības oficiālajā tīmekļvietnē sabiedrības viedokļa noskaidrošanai. *Tiks papildināts ar saņemtajiem komentāriem, priekšlikumiem vai iebildumiem.* |

Rīgas domes priekšsēdētājs V. Ķirsis